Brian Joubert

Brian Joubert (* 20. september 1984, Poitiers, Francúzsko) je úspešný francúzsky krasokorčuliar, majster sveta z roku 2007, dvojnásobný majster Európy z rokov 2004, 2007, 2009, päťnásobný majster Francúzska (2003 - 2007).
Životopis.
Joubert sa narodil v Poitiers vo Francúzsku rodičom Jean-Michael a Raymonde Joubertovcom. V jedenástich rokoch prišiel kvôli život ohrozujúcej chorobe o jednu obličku a preto si zo športov, ktoré obľuboval, vybral krasokorčuľovanie ako najmenej nebezpečnú možnosť. Korčuľovať začal vo veku štyrochrokov spoločne s dvoma staršími sestrami. Súrodenci začali s tancami na ľade, ale Jouberta viac fascinovali skokové pasáže jednotlivcov.
Joubert bol považovaný za národného krásavca Francúzska. Túto reputáciu získal vďaka blízkemu vzťahu s bývalou Miss Francúzska Lætitiou Blégerovou. S ňou sa neskôr rozišiel. Blégerová sa o ňom vyjadrila, že je homosexuál, za čo na ňu a niektoré časopisy, ktoré túto informáciu priniesli, podal žalobu. Joubert proces vyhral a vysúdil niekoľkostotisíc eur.
Joubert je sponzorom asociácie pre deti s Williamsovým symdrómom. V marci 2006 publikoval svoju biografiu 'Brian Joubert: le feu de la glace' (Brian Joubert: Oheň z ľadu – v doslovnom preklade).
Tréneri.
Pätnásť rokov trénoval Joubert s Veroniqou Guyovou, pretože chcel ostať v blízkosti svojej rodiny v Poitiers. Guyonová rezignovala zo svojej pozície v lete 2003, pretože chcela tráviť viac času s vlastnou rodinou. Počas sezóny 2003-2004 ho trénoval Laurent Depouilly a spolupracoval aj s Alexejom Jagudinom. Ich spolupráca skončila kvôli sporom s Nikolajom Morozovom, Brianovym choreografom. 
Krátko nato prepustil Depouilla a vrátil sa ku Guyonovej. Guyonová požadovala od Briana, aby prestal spolupracovať so svojou matkou a chcela 10% z jeho odmien za sezónu 2005-2006. Kvôli týmto požiadavkám sa ich vzťahy zhoršili a definitívne sa rozišli v októbri 2006. Od septembra 2006 bol jeho trénerom Andrej Berezitzev, ktorého vystriedal Jean-Christophe Simond. 
Joubert bol za tieto časté zmeny trénerov kritizovaný Didierom Gailhaguetom, bývalým šéfom Francúzskej korčuliarskej organizácie. Napriek tomu Joubert poznamenal, že Gailhaguet jeho kariére veľmi pomohol.
Úspechy.
Vo svojom debute na majstrovstvách Európy v roku 2002 skončil na treťom mieste. V roku 2004 sa stal prvým Francúzom po 40 rokoch, ktorý získal titul majstra Európy. Na svojich druhých Olympijskych hrách v Turíne sa pre niekoľko pádov vo voľnom programe umiestnil na šiestom mieste. Získal striebornú medialu z majstrovstiev sveta z rokov 2004 a 2006.
V sezóne 2006-2007 na súťažiach Trophéé Eric Bompard a Ruský pohár zvíťazil. Vyhral finále Grand Prix a vo svojích víťazstvách pokračoval aj na majstrovstvách Európy aj sveta.
V sezóne 2007-2008 získal na majstrovstvách Európy v Záhrebe bronz a na majstrovstvách sveta v Göteborgu získal striebornú medailu.
V sezóne 2008-2009 sa umiestnil štvrtý na Grand Prix v Paríži, v Moskve zvíťazil vďaka vysokému bodovaniu z krátkeho programu.
Joubert je známy predovšetkým svojimi skokanskými schopnosťami. Skočil štvoritý salchow a štvoritý toeloop. Na Ruskom pohári 2006 sa vďaka trom štvoritým skokom vo voľnom programe (dvom toeloopom a jednému salchowovi) dostal medzi elitu mužských korčuliarov.
Bol kritizovaný za vynechanie variácií špirál, preto v sezóne 2005-2006 začal spolupracovať so švajčiarskou korčuliarkou Lucindou Ruhovou.